‘Meer as 500’ al dood weens hitte in Spanje‘n Brandbestryder in Frankryk staan voor ‘n veldbrand wat in die noordweste van Frankryk woed. Die hitte het reeds tot tientalle veldbrande in verskeie lande gelei. (Foto: Lois Venance/AFP) Meer as 500 mense is reeds in Spanje dood weens ŉ tien dae lange hittegolf, een van die ergste in die land se geskiedenis. Pedro Sanchez, Spaanse eerste minister, sê syfers van die Carlos III-gesondheidsentrum, wat die getal hitteverwante sterftes beraam op grond van die addisionele sterftes in vergelyking met vorige jare, dui op ŉ statistiese beraming en nie die werklike rekord van sterftes nie. “Ek doen ŉ beroep op mense om uiters waaksaam te wees,” het Sanchez gesê en benadruk dat die “klimaatnoodgeval ŉ werklikheid is”. Spanje is in die greep van ŉ hittegolf wat ook groot dele van Westelike Europa raak. Temperature van soveel as 45 °C is in sommige gebiede aangemeld. Dit het onder meer tot tientalle veldbrande gelei. Die brande het duisende mense gedwing om uit hul huise te vlug en minstens twee mense, ŉ brandbestryder en ŉ veewagter wat in die vlamme in die noordweste van Spanje vasgevang is, is dood. Die hittegolf word bestempel as een van die ergste wat nóg in Spanje aangeteken is, het die meteorologiese agentskap AEMET Woensdag gesê. Nog net twee ander hittegolwe in Spanje se geskiedenis het langer geduur; een in Julie 2015 wat 26 dae lank geduur het en nog een in Augustus 2003 wat 16 dae lank geduur het, het Beatriz Hervella, woordvoerder van AEMET, gesê. Klimaatkenners waarsku dat hittegolwe in die toekoms al hoe meer intens en al hoe meer gereeld gaan voorkom en vakbonde vra reeds beter beskerming vir buitelugwerkers soos vullisverwyderaars, plaaswerkers, konstruksiewerkers en ander wat geen beskerming teen die hitte het nie. Daar is reeds ooreengekom dat skoonmaakwerk wat in Madrid met die hand gedoen word, opgeskort sal word wanneer temperature hoër as 39 °C styg. Op baie warm dae sal skofte ook later begin om die ergste hitte te vermy. Die ooreenkoms is aangegaan nadat ŉ 60-jarige straatveër dood is toe hy weens sonsteek ineengestort het. In daardie stadium was temperature in die Spaanse hoofstad sowat 40 °C. ŉ Pakhuiswerker is ook die naweek weens sonsteek dood. Hy is bewusteloos met ŉ liggaamstemperatuur van 42,9 °C aangetref.